Mɛni Baiblo ɔ deɔ wɔ ngɛ Mawu Matsɛ Yemi ɔ he?
Mɛni Mawu Matsɛ Yemi ɔ maa pee?
Mɛni be Matsɛ Yemi ɔ ma ha nɛ a pee Mawu suɔmi nya ní ngɛ zugba a nɔ?
1. Mɛni sɔlemi nɛ́ nihi le saminya he wa ma susu?
NIMLI ayɔhi abɔ nɛ ngɛ je ɔ mi le sɔlemi nɛ a tsɛɛ ke Wa Tsɛ nɛ Ngɛ Hiɔwe, loo Nyɔmtsɛ ɔ Sɔlemi ɔ saminya. Biɛ enyɔ ɔmɛ tsuo tsɔɔ nɔ́ kake, nɛ ji sɔlemi he nɔ hyɛmi nɔ́ ko nɛ Yesu Kristo tsɔɔ e kaseli ɔmɛ. E ji sɔlemi nɛ mi kuɔ saminya, nɛ e mi kekle ní bimihi etɛ ɔmɛ a he nɛ wa ma susu ɔ maa ye bua mo konɛ o le nɔ́ tutuutu nɛ Baiblo ɔ tsɔɔ he ní fuu.
2. Mɛni ji níhi etɛ nɛ Yesu de e kaseli ɔmɛ kaa a sɔle ngɛ he ɔ?
2 Ngɛ sɔlemi nɛ ɔ sisije ɔ, Yesu de e tue buli ɔmɛ ke: “Nyɛɛ sɔle kaa kikɛ: ‘Wa Tsɛ nɛ ngɛ hiɔwe; O biɛ ɔ he nɛ tsɔ. O Matsɛ Yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.’” (Mateo 6:9-13) Mɛni ní bimihi etɛ nɛ ɔmɛ tsɔɔ?
3. Mɛni e sa kaa waa le ngɛ Mawu Matsɛ Yemi ɔ he?
3 Wa kase níhi fuu kɛ kɔ Mawu biɛ nɛ ji Yehowa a he momo. Nɛ wa sɛsɛ Mawu yi mi tomi nɛ ji nɔ́ nɛ e pee momo, kɛ nɔ́ nɛ e maa pee ɔ hu he bɔ nɛ sa. Se mɛni tutuutu Yesu ngɛ tsɔɔe benɛ e de ke waa sɔle ke: “O Matsɛ Yemi ɔ nɛ ba” a? Mɛni ji Mawu Matsɛ Yemi ɔ? Mɛni blɔ nɔ e bami ɔ ma ba tsɔ Mawu biɛ he, loo e pee lɛ klɔuklɔu? Nɛ mɛni tsakpa ngɛ Matsɛ Yemi ɔ nɛ maa ba a kɛ Mawu suɔmi nya ní peemi ɔ a kpɛti?
NƆ́ NƐ MAWU MATSƐ YEMI Ɔ JI
4. Mɛni ji Mawu Matsɛ Yemi ɔ, nɛ mɛnɔ ji Matsɛ nɛ nyɛɛ hɛ mi?
4 Mawu Matsɛ Yemi ɔ ji Yehowa Mawu nɔ yemi nɛ e to kɛ ma si nɛ e hla Matsɛ kɛ to nya. Mɛnɔ ji Matsɛ ngɛ Mawu Matsɛ Yemi ɔ nya? Yesu Kristo. Matsɛ Yesu kle pe adesa nɔ yeli tsuo, nɛ a tsɛɛ lɛ ke “matsɛmɛ a Matsɛ, kɛ nyɔmtsɛmɛ tsuo a Nyɔmtsɛ.” (1 Timoteo 6:15) E ngɛ he wami nɛ e kɛ maa pee ní kpakpahi pe adesa nɔ yeli kpakpahi tsuo.
5. Jije Mawu Matsɛ Yemi ɔ maa ye nɔ kɛ je, nɛ mɛni nɔ e maa ye?
5 Jije Mawu Matsɛ Yemi ɔ maa ye nɔ kɛ je? Saminya, jije Yesu ngɛ? O ma kai kaa o kase kaa a gbe lɛ ngɛ sɛumi tso nɔ, nɛ lɔ ɔ se ɔ, a tle lɛ si. Be bɔɔ se ɔ, e ho hiɔwe ya. (Bɔfo Ɔmɛ A Ní Tsumi 2:33) Enɛ ɔ tsɔɔ kaa hiɔwe ji he nɛ Mawu Matsɛ Yemi ɔ ngɛ. Lɔ ɔ he nɛ Baiblo ɔ tsɛɛ lɛ ke ‘hiɔwe Matsɛ Yemi’ ɔ nɛ. (2 Timoteo 4:18) Mawu Matsɛ Yemi ɔ ngɛ hiɔwe mohu, se e maa ye zugba a nɔ.
6, 7. Mɛni ha Yesu peeɔ Matsɛ nɛ ngɛ slɔɔto ɔ?
6 Mɛni ha Yesu peeɔ Matsɛ nɛ́ ngɛ slɔɔto ɔ? Nɔ́ kake ji kaa Yesu be gboe ligbi ko ligbi ko. Baiblo ɔ ngɔ Yesu kɛ to adesa matsɛmɛ a he, nɛ e tsɛ lɛ ke “lɛ nɔ kake pɛ ji nɔ nɛ ngɛ daa nɛ e be gboe gblegbleegble; nɛ la nɛ nɔ ko nɔ ko be nyɛe maa hɛ lɛ kɛ su he ɔ bɔle lɛ kɛ kpe.” (1 Timoteo 6:16) Enɛ ɔ tsɔɔ kaa ní kpakpahi tsuo nɛ Yesu maa pee ɔ maa hi si daa. Nɛ wa le kaa e maa pee ní kpakpahi nɛ he maa ba se nami kɛ ha e sisi bimɛ.
7 Mo susu Baiblo gbami nɛ ɔ nɛ kɔɔ Yesu he ɔ he nɛ o hyɛ: ‘Yehowa mumi ɔ maa ba e nɔ. E ma ha lɛ sane se kɔmi, nile, kɛ ga nɛ e kɛ maa ye e ma a nɔ. E maa le Yehowa suɔmi nya ní, nɛ e maa bu lɛ. E maa ye Yehowa gbeye. Pi nɔ́ nɛ e hɛngmɛ na, loo e tue nu ɔ nɛ e kɛ maa kojo. Se e kɛ dami sane yemi maa kojo ohiatsɛmɛ, nɛ e maa bu nihi nɛ a ní ngɛ mɔbɔ ɔ a he.’ (Yesaya 11:2-4) Munyu nɛ ɔmɛ tsɔɔ kaa Yesu maa pee Matsɛ nɛ yeɔ dami sane, nɛ ngɛ mi mi sami, nɛ e maa ye adesahi a nɔ ngɛ zugba a nɔ. Anɛ o be suɔe kaa o ná nɔ yelɔ kaa kikɛ lo?
8. Mɛnɔmɛ maa piɛɛ Yesu he kɛ ye matsɛ?
8 Mawu Matsɛ Yemi ɔ he anɔkuale munyu kpa hu ji kaa: Pi Yesu pɛ nɛ maa ye nɔ. Ni komɛ maa piɛɛ e he. Kaa nɔ hyɛmi nɔ́ ɔ, bɔfo Paulo de Timoteo ke: “Ke wa mia wa hɛ mi ngɛ nɔ́ nami mi ɔ, waa kɛ lɛ maa ye matsɛ.” (2 Timoteo 2:12) Niinɛ, Paulo, Timoteo, kɛ anɔkualetsɛmɛ kpahi nɛ Mawu hla mɛ ɔ maa piɛɛ Yesu he kɛ ye matsɛ ngɛ hiɔwe Matsɛ Yemi ɔ mi. Nimli enyɛmɛ a ma ha mɛ he blɔ nɛ ɔ?
9. Nihi enyɛmɛ maa piɛɛ Yesu he kɛ ye matsɛ, nɛ mɛni be Mawu bɔni mɛ hlami?
9 Kaa bɔ nɛ womi nɛ ɔ Yi 7 ɔ tsɔɔ ɔ, a je nina ko kɛ tsɔɔ bɔfo Yohane nɛ e na “To bi ɔ [Yesu Kristo] nɛ daa si ngɛ Zion yo ɔ nɔ [matsɛ blɔ nya nɛ a ha lɛ ngɛ hiɔwe ɔ], kɛ nimli 144,000. A ngma To bi ɔ, kɛ e Tsɛ ɔ tsuo a biɛ ngɛ nimli nɛ ɔmɛ a ti nɔ tsuaa nɔ hɛ nya.” Mɛnɔmɛ ji nimli 144,000 nɛ ɔ? Yohane nitsɛ de ke: ‘He tsuaa he nɛ To bi ɔ yaa a, a kɛ lɛ yaa. Nimli nɛ ɔmɛ ji nihi nɛ a he kɛ je nimli a kpɛti nɛ plɛ kekleekle yiblii ha Mawu kɛ To bi ɔ.’ (Kpojemi 14:1, 4) Ee, mɛ ji Yesu Kristo se nyɛɛli anɔkualetsɛmɛ nɛ a hla mɛ kaa a kɛ lɛ nɛ ya ye matsɛ ngɛ hiɔwe. Ke a tle mɛ si ngɛ a gbenɔ se kɛ ya hiɔwe ɔ, a ma ya piɛɛ Yesu he kɛ ‘ye zugba a nɔ.’ (Kpojemi 5:10) Kɛ je bɔfo ɔmɛ a be ɔ mi tɔ ɔ, nɛ Mawu bɔni Kristofohi anɔkualetsɛmɛ hlami konɛ e ná yibɔ 144,000.
10. Mɛni he je blɔ nya nɛ a to kaa Yesu kɛ nimli 144,000 nɛ ye adesahi a nɔ ɔ tsɔɔ suɔmi ɔ?
10 Blɔ nya nɛ a to kaa nimli 144,000 nɛ piɛɛ Yesu he kɛ ye adesahi a nɔ ɔ tsɔɔ suɔmi. Nɔ́ kake ji kaa, Yesu le bɔ nɛ adesahi a si himi ngɛ ha, kɛ a dengme kɛ pɔtɔ tsuo. Paulo de ngɛ Yesu he ke: ‘Wa osɔfo nɔkɔtɔma pe kulaa a, e pi nɔ nɛ be nyɛe maa nu wa gbɔjɔmi ɔmɛ a he ha wɔ. A ka lɛ ngɛ blɔ tsuaa blɔ nɔ kaa wɔ nɔuu, se lɛɛ e pee we yayami.’ (Hebri Bi 4:15; 5:8) Nihi nɛ kɛ lɛ maa ye matsɛ ɔ hu ji adesahi nɛ to a tsui si ngɛ haomihi a mi. Jehanɛ se ɔ, a kɛ a fã tɔmi ɔmɛ hwu ta, nɛ a nu hiɔ slɔɔtohi hulɔ. Atsinyɛ jemi ko be he kaa, a maa nu haomihi nɛ adesahi kɛ ngɛ kpee ɔ sisi!
MƐNI MAWU MATSƐ YEMI Ɔ MAA PEE?
11. Mɛni he je nɛ Yesu de e kaseli ɔmɛ ke a sɔle konɛ a pee Mawu suɔmi nya ní ngɛ hiɔwe ɔ?
11 Benɛ Yesu de e kaseli ɔmɛ ke a sɔle nɛ Mawu Matsɛ Yemi ɔ nɛ ba a, e de hu kaa a sɔle konɛ a pee Mawu suɔmi nya ní “ngɛ zugba a nɔ kaa bɔ nɛ a peeɔ ngɛ hiɔwe ɔ.” Mawu ngɛ hiɔwe, nɛ e bɔfo anɔkualetsɛmɛ ɔmɛ peeɔ e suɔmi nya ní ngɛ lejɛ ɔ daa. Se ngɛ womi nɛ ɔ Yi 3 ɔ mi ɔ, wa kase kaa bɔfo yayami ko jɔɔ Mawu suɔmi nya ní peemi, nɛ e ha Adam kɛ Hawa pee yayami. Wa maa kase nɔ́ nɛ Baiblo ɔ tsɔɔ kɛ kɔ bɔfo yayami nɛ ɔ nɛ wa le lɛ kaa Satan Abosiami ɔ he ngɛ Yi 10 mi. Mawu ngmɛ blɔ nɛ Satan kɛ e se nyɛɛli nɛ ji bɔfo yayami ɔmɛ, nɛ a tsɛɛ mɛ daimoniohi ɔ hi hiɔwe be bɔɔ. Enɛ ɔ tsɔɔ kaa ngɛ jamɛ a be ɔ mi ɔ, pi bɔfo ɔmɛ tsuo nɛ ngɛ Mawu suɔmi nya ní pee ngɛ hiɔwe. Se lɔ ɔ ma ba tsake ke Mawu Matsɛ Yemi ɔ bɔni nɔ yemi ɔ. Yesu Kristo nɛ ji Matsɛ ehe nɛ a to ɔ kɛ Satan maa hwu ta.
12. Mɛni níhi enyɔ komɛ nɛ he hia he munyu a tu ngɛ Kpojemi 12:10?
12 Gbami munyu nɛ nyɛɛ se nɛ ɔ tsɔɔ nɔ́ nɛ maa ya nɔ: “I nu gbi ko nɛ ngɛ pɛe kɛ ngmlaa ngɛ hiɔwe ke: ‘Jehanɛ ɔ lɛɛ yi wami hemi ba! Jehanɛ ɔ lɛɛ Mawu maa ngɔ e he wami kpetekpleenyɛ ɔ kɛ ye matsɛ! Jehanɛ ɔ lɛɛ e Kristo he wami ɔ je kpo. Ejakaa Abosiami nɛ daa si ngɛ wa Mawu ɔ hɛ mi nyɔ kɛ pia, nɛ e poɔ wa nyɛmimɛ ɔmɛ a nya haa lɛ ɔ be lejɛ ɔ hu. A sake Abosiami kɛ je hiɔwe ngɔ fɔ si.’” (Kpojemi 12:10) Anɛ o to he hɛ kaa Ngmami nɛ ɔ tu níhi enyɔ komɛ nɛ he hia nɛ ya nɔ he munyu lo? Kekleekle ɔ, Mawu Matsɛ Yemi ɔ nɛ Yesu ji nya dalɔ ɔ bɔni nɔ yemi. Enyɔne, a sake Satan kɛ je hiɔwe kɛ ba fɔ zugba a nɔ.
13. Mɛni ba benɛ a fie Satan kɛ je hiɔwe ɔ?
13 Mɛni je níhi enyɔ nɛ ya nɔ ɔ mi kɛ ba? Wa kaneɔ nɔ́ nɛ ba ngɛ hiɔwe ɔ he sane ngɛ Ngmami ɔ mi ke: “Lɔ ɔ he ɔ, nyɛ nihi tsuo nɛ nyɛ ngɛ hiɔwe ɔ, nyɛ bua nɛ jɔ!” (Kpojemi 12:12) Ee, bɔfo anɔkualetsɛmɛ ɔmɛ a bua jɔ, ejakaa Satan kɛ e daimonio ɔmɛ be lejɛ ɔ hu, nɛ nihi tsuo nɛ a ngɛ hiɔwe ɔ ngɛ Yehowa Mawu anɔkuale yee. Tue mi jɔmi nitsɛnitsɛ kɛ kake peemi ba lejɛ ɔ. Amlɔ nɛ ɔ, a ngɛ Mawu suɔmi nya ní pee ngɛ hiɔwe.
14. Benɛ a sake Satan kɛ ba fɔ zugba a nɔ ɔ, mɛni ba?
14 Nɛ zugba a nɛɛ? Baiblo ɔ de ke: “Se je ɔ, kɛ wo, nyɛɛ lɛɛ musu tloo nyɛ! Abosiami kple si kɛ ba nyɛ ngɔ. E mi mi fu wawɛɛ, ejakaa e le kaa be bɔɔ kɛkɛ nɛ piɛ ha lɛ.” (Kpojemi 12:12) Satan mi mi fu wawɛɛ kaa a fie lɛ kɛ je hiɔwe, nɛ be bɔɔ pɛ e piɛ ha lɛ. Akɛnɛ e ná abofu he je ɔ, e ngɔ haomihi loo “musu” kɛ ba zugba a nɔ. Wa maa kase “musu” nɛ ɔ he ní fuu ngɛ yi nɛ nyɛɛ se ɔ mi. Se akɛnɛ wa le kaa a sake Satan kɛ je hiɔwe kɛ ba zugba a nɔ, nɛ e ngɔ haomihi kɛ ba he je ɔ, eko ɔ, wa ma bi ke, Mɛni blɔ nɔ Matsɛ Yemi ɔ ma ha nɛ a pee Mawu suɔmi nya ní ngɛ zugba a nɔ?
15. Mɛni ji Mawu yi mi tomi ngɛ zugba a he?
15 Mo kai Mawu yi mi tomi ngɛ zugba a he. O kase enɛ ɔ ngɛ Yi 3 ɔ mi. Mawu de ngɛ Eden kaa e yi mi tomi ji kaa zugba a nɛ pee paradeiso, he nɛ adesa dali nɛ be gboe gblee maa hi. Satan ha Adam kɛ Hawa pee yayami, nɛ e sa Mawu yi mi tomi ngɛ zugba a he ɔ mi bami he, se lɔ ɔ tsakee we Mawu yi mi tomi ɔ. Kɛ̃ ɔ, Yehowa yi mi tomi ji kaa “nihi nɛ peeɔ nɔ́ nɛ da a, zugba a maa pee a nɔ́ nɛ a maa hi nɔ daa.” (La 37:29) Mawu Matsɛ Yemi ɔ ma ha enɛ ɔ maa ba mi. Ngɛ mɛni blɔ nɔ?
16, 17. Mɛni Daniel 2:44 ɔ deɔ wɔ ngɛ Mawu Matsɛ Yemi ɔ he?
16 Mo susu gbami nɛ ngɛ Daniel 2:44 ɔ he nɛ o hyɛ. Wa kaneɔ ngɛ lejɛ ɔ ke: “Matsɛmɛ nɛ ɔmɛ a yi nɔ ɔ, Mawu nɛ ngɛ hiɔwe ɔ maa to matsɛ yemi ko sisi, nɛ e se be poe gblegbleegble. Matsɛ yemi nɛ ɔ, nɔ ko nɔ ko be nyɛe maa ye e nɔ; e ma kpata matsɛ yemi kpa amɛ a hɛ mi, nɛ e maa hi si kɛ maa ya neneene.” Mɛni Ngmami nɛ ɔ deɔ wɔ ngɛ Mawu Matsɛ Yemi ɔ he?
17 Kekleekle ɔ, e deɔ wɔ kaa a to Mawu Matsɛ Yemi ɔ sisi “ngɛ matsɛmɛ nɛ ɔmɛ a yi nɔ,” loo benɛ matsɛ yemi kpa amɛ ngɛ. Enyɔne, e deɔ wɔ kaa Matsɛ Yemi ɔ maa hi si kɛ ya neneene. A be e nɔ yee, nɛ nɔ yemi kpa ko hu ba be e nane mi dae. Etɛne, wa na kaa ta maa te si ngɛ Mawu Matsɛ Yemi ɔ kɛ je ɔ mi matsɛ yemi ɔmɛ a kpɛti. Mawu Matsɛ Yemi ɔ maa ye kunimi. Nyagbenyagbe ɔ, e maa pee nɔ yemi pɛ nɛ maa ye adesahi a nɔ. Kɛkɛ ɔ, adesahi maa hi nɔ yemi nɛ hi pe kulaa sisi kɛ bua jɔmi.
18. Kɛ a tsɛɛ nyagbe ta nɛ maa ba ngɛ Mawu Matsɛ Yemi ɔ kɛ adesa nɔ yemi ɔmɛ a kpɛti ɔ kɛɛ?
18 Baiblo ɔ de níhi fuu ngɛ nyagbe ta nɛ maa ba ngɛ Mawu Matsɛ Yemi ɔ kɛ je ɔ mi matsɛ yemi ɔmɛ a kpɛti ɔ he. Kaa nɔ hyɛmi nɔ́ ɔ, e tsɔɔ kaa, ke nyagbe ɔ ngɛ sue ɔ, mumi yayamihi maa gbɛ lakpa kɛ fia konɛ a kɛ sisi “je nɛ ɔ mi matsɛmɛ ɔmɛ tsuo.” Ngɛ mɛni yi mi tomi he je? ‘Konɛ a kɛ bua matsɛmɛ ɔmɛ a nya kɛ ha Mawu Ope ɔ ligbi ngua a nɔ ta nɛ maa ba a.’ A ma bua zugba a nɔ matsɛmɛ ɔmɛ a nya kɛ ya “he ko nɛ a tsɛɛ ngɛ Hebri gbi mi ke Harmagedon ɔ.” (Kpojemi 16:14, 16) Ngɛ nɔ́ nɛ a de ngɛ ngmami enyɔ nɛ ɔmɛ a nya a, a tsɛɛ nyagbe ta nɛ maa ba ngɛ adesa nɔ yemi ɔmɛ kɛ Mawu Matsɛ Yemi ɔ kpɛti ɔ ke Harmagedon ta.
19, 20. Amlɔ nɛ ɔ, mɛni ha nɛ a pee we Mawu suɔmi nya ní ngɛ zugba a nɔ ɔ?
19 Mɛni Mawu Matsɛ Yemi ɔ maa gu Harmagedon ta a nɔ kɛ tsu? Mo susu Mawu yi mi tomi ngɛ zugba a he ɔ he ekohu. Yehowa Mawu to e yi mi kaa zugba a nɛ hyi kɛ dali nɛ a ye mluku, konɛ a sɔmɔ lɛ ngɛ Paradeiso. Mɛni tsi si himi nɛ ɔ blɔ amlɔ nɛ ɔ? Kekleekle ɔ, wa ji yayami peeli, nɛ wa nuu hiɔ nɛ wa gboɔ. Se wa kase ngɛ Yi 5 ɔ mi kaa, Yesu gbo ngɛ wa he bɔ nɛ pee nɛ waa hi si kɛ ya neneene. Eko ɔ, o kai munyu ko nɛ ngɛ Yohane Sane Kpakpa a mi, nɛ ji: “Mawu suɔ je ɔ saminya, nɛ e ngɔ e bi kake ɔ ngɔ ha, konɛ nɔ tsuaa nɔ nɛ heɔ lɛ yeɔ ɔ, e hɛ mi ko kpata, se mohu e ná neneene wami.”
20 Nɔ́ kpa hu ji kaa nihi fuu peeɔ ní yayamihi. A yeɔ lakpa, a sisiɔ nɔ, nɛ a baa a je mi basabasa. A sume kaa a maa pee Mawu suɔmi nya ní. A ma kpata nihi nɛ peeɔ ní yayamihi ɔ a hɛ mi ngɛ Mawu ta nɛ ji Harmagedon ɔ mi. (Kane La 37:10.) Se kɛ̃ ɔ, nɔ́ kpa hu he je nɛ a pee we Mawu suɔmi nya ní ngɛ zugba a nɔ ji kaa, nɔ yeli ɔmɛ wui nihi he wami kaa a pee jã. Nɔ yemihi fuu nyɛ we nɛ a kudɔ a sisi bimɛ, a yi mi wa, nɛ a yi anɔkuale. Baiblo ɔ de enɛ ɔ heii ke: “Nɔmlɔ adesa yeɔ e nyɛmi adesa nɔ nɛ e kɛ yeɔ lɛ awi.”
21. Mɛni blɔ nɔ Matsɛ Yemi ɔ ma ha nɛ a pee Mawu suɔmi nya ní ngɛ zugba a nɔ?
21 Harmagedon ta a se ɔ, nimli adesahi maa hi nɔ yemi kake pɛ sisi, nɛ ji Mawu Matsɛ Yemi ɔ. Matsɛ Yemi nɛ ɔ maa pee Mawu suɔmi nya ní, nɛ e maa ngɔ jɔɔmi kpakpahi kɛ ba. Nɔ hyɛmi nɔ́ ji kaa e ma je Satan kɛ e daimonio ɔmɛ kɛ je. (Kpojemi 20:1-3) A kɛ Yesu kpɔmi afɔle sami he wami ɔ ma tsu adesahi a he ní, kɛkɛ ɔ, adesa anɔkualetsɛmɛ be hiɔ nue hu nɛ a be gboe hu. Mohu ɔ, a maa hi si kɛ ya neneene ngɛ Mawu Matsɛ Yemi ɔ sisi. (Kane Kpojemi 22:1-3.) A maa pee zugba a paradeiso. Lɔ ɔ he ɔ, Matsɛ Yemi ɔ ma ha nɛ a pee Mawu suɔmi nya ní ngɛ zugba a nɔ, nɛ e ma tsɔ Mawu biɛ ɔ he. Mɛni enɛ ɔ tsɔɔ? E tsɔɔ kaa nyagbenyagbe ɔ, nɔ tsuaa nɔ nɛ maa hi Mawu Matsɛ Yemi ɔ sisi ɔ maa wo Yehowa biɛ ɔ hɛ mi nyami.
MƐNI BE MAWU MATSƐ YEMI Ɔ MA HA NƐ A PEE MAWU SUƆMI NYA NÍ NGƐ ZUGBA A NƆ?
22. Mɛni he je nɛ wa le kaa Mawu Matsɛ Yemi ɔ bɛ benɛ Yesu ngɛ zugba a nɔ loo benɛ a tle lɛ si pɛ ɔ?
22 Benɛ Yesu de e kaseli ɔmɛ ke a sɔle ke, “O Matsɛ Yemi ɔ nɛ ba” a, e ngɛ heii kaa Matsɛ Yemi ɔ bɛ lolo ngɛ jamɛ a be ɔ mi. Anɛ e ba benɛ Yesu ho hiɔwe ya a lo? Dɛbi, ejakaa Petro kɛ Paulo de kaa benɛ a tle Yesu si se loko gbami nɛ ngɛ La 110:1 nɛ de ke: “[Yehowa] de ye nyɔmtsɛ ɔ ke: ‘Hii si ngɛ ye hiɔ nɔ kɛ yaa si be nɛ ma ngɔ o he nyɛli ɔmɛ kɛ pee nɔ́ nɛ o kɛ o nane maa nɔ,’” ɔ ba mi. (Bɔfo ɔmɛ A Ní Tsumi 2:32-35; Hebri Bi 10:12, 13) E mlɛ be bɔɔ.
Ngɛ Matsɛ Yemi ɔ sisi ɔ, a maa pee Mawu suɔmi nya ní ngɛ zugba a nɔ kaa bɔ nɛ a peeɔ ngɛ hiɔwe
23. (a) Mɛni be Mawu Matsɛ Yemi ɔ bɔni nɔ yemi? (b) Mɛni he wa ma susu ngɛ yi nɛ nyɛɛ se ɔ mi?
23 Be enyɛmɛ e kɛ mlɛ? Ngɛ jeha 1800 kɛ 1900 jeha amɛ a mi ɔ, Baiblo kaseli anɔkualetsɛmɛ bu Yesu mlɛmi be ɔ he akɔtaa, nɛ a na kaa e nya ma ba ta ngɛ 1914. (Kɛ ha jeha 1914 ɔ nya tsɔɔmi ɔ, hyɛ Mi Tsɔɔmi Munyu nɛ ji, “1914